## Pravilnik o stručnim mjerilima za obavljanje djelatnosti ostvarivanja autorskog prava i srodnih prava

### NN 37/2000 (6.4.2000.), Pravilnik o stručnim mjerilima za obavljanje djelatnosti ostvarivanja autorskog prava i srodnih prava

# DRŽAVNI ZAVOD ZA INTELEKTUALNO VLASNIŠTVO

**853**

Na temelju članka 133. Zakona o izmjenama i dopunama Zakona
o autorskom pravu (»Narodne novine«, br. 76/99. i 127/99.)
ravnatelj Državnog zavoda za intelektualno vlasništvo
donosi

## PRAVILNIK

### O STRUČNIM MJERILIMA ZA OBAVLJANJE DJELATNOSTI OSTVARIVANJA AUTORSKOG PRAVA I SRODNIH PRAVA

Članak 1.

Ovim Pravilnikom propisuju se stručna mjerila koja moraju
ispunjavati udruge odnosno druge pravne osobe specijalizirane
za ostvarivanje autorskog prava te prava umjetnika izvođača
i prava proizvođača fonograma (u daljnjem tekstu: srodna
prava).

Članak 2.

Za obavljanje djelatnosti ostvarivanja autorskog prava odnosno
srodnih prava, udruga odnosno specijalizirana pravna osoba iz
članka 1. ovoga Pravilnika mora imati:

1. stručnu službu u kojoj je osigurano znanje:

a) domaćeg i međunarodnog autorskog prava i njemu srodnih
prava,

b) financijskog prava u svezi s pravima navedenim pod 1.a),

c) engleskog ili francuskog ili njemačkog jezika,

d) tehnike ostvarivanja autorskog prava odnosno srodnih prava;

2. računovodstvenu službu u kojoj je osigurano znanje:

a) financijskih propisa, osobito u svezi s pravima navedenim pod
1.a),

b) tehnike vođenja knjigovodstva.

Članak 3.

Smatra se da su ispunjena mjerila iz članka 2. ovoga Pravilnika
ako udruga odnosno specijalizirana pravna osoba ima zaposlenu
osobu koja:

1. ima završen pravni fakultet i jednu godinu iskustva na
poslovima ostvarivanja odnosnih prava,

2. ima znanje engleskog ili francuskog ili njemačkog jezika,

3. ima jednu godinu iskustva na poslovima tehnike ostvarivanja
odnosnih prava,

4. udovoljava zakonom propisanim mjerilima za vođenje računovodstva
i ima dvije godine stručnog iskustva na poslovima organiziranja
i vođenja računovodstva,

5. ima jednu godinu iskustva na knjigovodstvenim poslovima.

Članak 4.

Stručna sprema i znanje jezika iz članka 3. ovoga
Pravilnika dokazuju se odgovarajućim ispravama, a iskustvo
na poslovima ostvarivanja odnosnih prava dokumentacijom iz koje
je vidljivo gdje je iskustvo stečeno i u obavljanju kojih
poslova.

Članak 5.

Udruga odnosno specijalizirana pravna osoba može pojedine
računovodstvene, administrativne, tehničke poslove
te poslove automatske obrade podataka povjeriti trgovačkom
društvu ovlaštenom za pružanje odnosnih usluga
koje ima zaposlene osobe koje udovoljavaju mjerilima predviđenim
ovim Pravilnikom.

Članak 6.

Smatra se da udruga udovoljava mjerilima glede stručne
službe, ako određene poslove iz svoje djelatnosti koji
se odnose na ostvarivanje predmetnih prava obavlja putem stručne
službe druge udruge, koja ima odobrenje za obavljanje djelatnosti
ostvarivanja određenih prava. Sva prava i obveze između
udruga utvrđuju se ugovorom.

Članak 7.

Zahtjev za izdavanje odobrenja za obavljanje djelatnosti ostvarivanja
autorskog prava odnosno srodnih prava sadrži:

1. naziv i sjedište udruge odnosno specijalizirane pravne
osobe iz članka 1. ovoga Pravilnika,

2. oznaku prava koja namjerava ostvarivati,

3. podatke o zaposlenim osobama koje udovoljavaju propisanim mjerilima
iz članka 3. ovoga Pravilnika.

Zahtjevu iz stavka 1. ovoga članka prilaže se:

1. izvod iz registra udruga odnosno trgovačkog registra,

2. statut udruge odnosno specijalizirane pravne osobe,

3. ugovori o radu za zaposlene osobe iz stavka 1. ovoga članka
te isprave i dokumentacija kojom se dokazuje stručna sprema,
znanje jezika i potrebno stručno iskustvo,

4. popis članova čija prava udruga namjerava ostvarivati.

U slučaju iz članka 5. ovoga Pravilnika udruga odnosno
specijalizirana pravna osoba dužna je zahtjevu za izdavanje
odobrenja priložiti ugovor s trgovačkim društvom
te dokaze da trgovačko društvo udovoljava mjerilima
propisanim ovim Pravilnikom za obavljanje poslova koji su mu ugovorom
povjereni.

Udruga koja određene poslove iz svoje djelatnosti namjerava
ostvarivati prema odredbi članka 6. ovoga Pravilnika dužna
je zahtjevu priložiti ugovor s udrugom kojoj je izdano odobrenje
za obavljanje djelatnosti ostvarivanja određenih prava.

Članak 8.

Udruge odnosno specijalizirane pravne osobe koje obavljaju djelatnost
ostvarivanja autorskog prava odnosno srodnih prava dužne
su, u roku od šest mjeseci od dana stupanja na snagu ovoga
Pravilnika, podnijeti Državnom zavodu za intelektualno vlasništvo
zahtjev za izdavanje odobrenja u skladu s odredbama iz članka
7. ovoga Pravilnika.

Ako udruga odnosno specijalizirana pravna osoba ne podnese zahtjev
u roku iz stavka 1. ovoga članka smatrat će se da
ne udovoljava mjerilima propisanim ovim Pravilnikom.

Članak 9.

Danom stupanja na snagu ovoga Pravilnika prestaje vrijediti Pravilnik
o stručnim kriterijima za obavljanje djelatnosti ostvarivanja
autorskih prava i prava umjetnika izvođača (»Narodne
novine« br. 1/94.).

Članak 10.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-02/00-010/0001
Urbroj: 559-07/2-00-001
Zagreb, 31. ožujka 2000.

Ravnatelj
Državnog zavoda
za intelektualno vlasništvo
**mr. sc. Nikola Kopčić,** v. r.

Pravilnik, NN 37/2000-853